圓復師将遊四明用道祖韻作詩贈行
作者：葛勝仲
朝代：宋

paragraphs: 禅宗不減宿一覺，文性還同照一遍。
啞羊豈是一流人，漆瞳爛爛巖中電。
機緣未遇閟金提，雲水光中挂衲衣。
定回時起橐駞坐，秀句一吐胸中奇。
過我郡齋那聽去，衮衮談玄侵日暮。
西風吹面作新凉，騰装欲指鄞江路。
一庵錢料山幽深，欲抛印綬聊招尋。
倦遊歸來問無恙，東第飄然正角巾。